b'\n_START_ARTICLE_\nSplin\xc4\x83\n_START_PARAGRAPH_\nSplina este unul din cele mai importante organe ale sistemelor limfatic \xc8\x99i imunitar . Acesta este situat \xc3\xaen partea st\xc3\xa2ng\xc4\x83 a abdomenului.\n_START_SECTION_\nAnatomie\n_START_PARAGRAPH_\nSplina ocupa loja splenic\xc4\x83, cuprins\xc4\x83 \xc3\xaentre colonul transvers \xc8\x99i diafragm\xc4\x83, la st\xc3\xa2nga lojei gastrice. Are o culoare brun-ro\xc8\x99cat\xc4\x83 \xc8\x99i o greutate de 180-200 grame. Are o form\xc4\x83 asem\xc4\x83n\xc4\x83toare unui bob de cafea, oval\xc4\x83, prezent\xc3\xa2nd: trei fe\xc8\x9be, trei margini \xc8\x99i dou\xc4\x83 extremit\xc4\x83\xc8\x9bi._NEWLINE_Splina are o structur\xc4\x83 caracteristic\xc4\x83, fiind alc\xc4\x83tuit\xc4\x83 din: capsula fibroasa \xc8\x99i parenchimul splenic. Capsula fibroas\xc4\x83 se g\xc4\x83se\xc8\x99te la suprafa\xc8\x9ba splinei. Ea trimite spre interior trabecule, care se anastomozeaz\xc4\x83 \xc8\x99i \xc3\xaempart organul \xc3\xaen forma\xc8\x9biuni, numite lobuli splenici. Capsula fibroas\xc4\x83 \xc3\xaempreuna cu toate trabeculele care pornesc din ea, formeaz\xc4\x83 stroma conjunctiv\xc4\x83. Stroma conjunctiv\xc4\x83 este formata din numeroase fibre conjunctive, printre care se g\xc4\x83sesc fibre elastice \xc8\x99i fibre musculare netede. \xc3\x8en ochiurile stromei se g\xc4\x83se\xc8\x99te o retea din fibre de reticulin\xc4\x83 \xc8\x99i din celule reticuloendoteliale. Acest\xc4\x83 re\xc8\x9bea formeaz\xc4\x83 pe alocuri ni\xc8\x99te canale, numite sinusuri venoase. Acestea sunt puternic anastomozate \xc8\x99i sunt \xc3\xaen leg\xc4\x83tur\xc4\x83, pe de o parte, cu sistemul arterial al splinei, iar pe de alt\xc4\x83 parte cu sistemul venos din grosimea stromei. Peretele sinusurilor este alcatuit din fibre de reticulin\xc4\x83 dispuse circular \xc8\x99i \xc3\xaenconjurate de celule reticuloendoteliale. Parenchimul splenic sau \xc8\x9besutul propriu al splinei este a\xc8\x99ezat \xc3\xaen ochiurile stromei conjunctive. El este format din dou\xc4\x83 par\xc8\x9bi: pulpa ro\xc8\x99ie \xc8\x99i pulpa alba.\n_START_SECTION_\nVasculariza\xc8\x9bie \xc8\x99i inerva\xc8\x9bie\n_START_PARAGRAPH_\nRamurile arterei splenice p\xc4\x83trund prin hil \xc8\x99i se ramific\xc4\x83 \xc3\xaen interiorul lobulilor, form\xc3\xa2nd artere lobulare. Artera lobular\xc4\x83 se ramific\xc4\x83 \xc3\xaen interiorul lobului \xc8\x99i formeaz\xc4\x83 arteriole penicilare.Splina este inervat\xc4\x83 de fibre vegetative care provin din plexul celial.'